b'\n_START_ARTICLE_\nBartrel\xc3\xb8per\n_START_SECTION_\nUtseende\n_START_PARAGRAPH_\nEn middelsstor (10-21 mm), noe kraftig trebukk med ganske korte antenner. P\xc3\xa5 farge er den gr\xc3\xa5spraglete. Antennene er ganske kraftige og rundt en tredjedel s\xc3\xa5 lange som kroppen. Hodet er firkantet, ganske stort og fremoverstrakt. Pronotum er omtrent s\xc3\xa5 lang som bredt, sterkt hvelvet, med en kort men kraftig pigg midt p\xc3\xa5 hver side. Dekkvingene har tre lengderibber hver. Beina er temmelig lange og kraftige. Larven er opptil 3 centimeter lang, hvit, ganske flat og langstrakt. Hodet er bredt og kileformet, kjevene kraftige.\n_START_SECTION_\nLevevis\n_START_PARAGRAPH_\nLarvene lever under barken p\xc3\xa5 d\xc3\xb8de tr\xc3\xa6r, helst p\xc3\xa5 bartr\xc3\xa6r men de er ogs\xc3\xa5 funnet p\xc3\xa5 d\xc3\xb8de l\xc3\xb8vtr\xc3\xa6r. Arten ser ikke ut til \xc3\xa5 bli skadet av moderne skogbruk og drar kanskje til og med fordel av det ved at den formerer seg i hogststubber og gjenliggende stammebiter. De voksne billene l\xc3\xb8per rundt p\xc3\xa5 d\xc3\xb8de stammer (gjerne nyfelte) om v\xc3\xa5ren, de er livlige og flyr gjerne. De utvokste larvene bygger seg et karakteristisk "reir" under barken der de forvandler seg til pupper, disse reirene kan man finne lenge etter av billene er klekket.\n_START_SECTION_\nUtbredelse\n_START_PARAGRAPH_\nArten er utbredt b\xc3\xa5de i Palearktis og i Nord-Amerika. I Norge finnes den over alt der det vokser bartr\xc3\xa6r.'